กรมการค้าต่างประเทศ คาดราคามันสำปะหลังทั้งระบบมีแนวโน้มปรับตัวสูงขึ้น ขอผู้ส่งออกแป้งมันมันสำปะหลังมุ่งเป้าตลาดพรีเมี่ยม
กรมการค้าต่างประเทศ คาดราคามันสำปะหลังทั้งระบบมีแนวโน้มปรับตัวสูงขึ้น ขอผู้ส่งออกแป้งมันมันสำปะหลังมุ่งเป้าตลาดพรีเมี่ยม นายกีรติ รัชโน อธิบดีกรมการค้าต่างประเทศ เปิดเผยว่า กรมฯ ได้ติดตามสถานการณ์ราคาส่งออกสินค้ามันสำปะหลังอย่างต่อเนื่อง พบว่าปัจจุบันราคามันสำปะหลังทั้งระบบมีแนวโน้มปรับตัวสูงขึ้นจากปัญหาภัยแล้งทำให้ผลผลิตในบางพื้นที่เสียหายเกือบร้อยละ 30 และเกษตรกรชะลอการเก็บเกี่ยวผลผลิตเพราะเกรงว่าจะไม่มีท่อนพันธุ์ในการปลูกต่อ ประกอบกับประเทศเพื่อนบ้านก็ประสบปัญหาภัยแล้งและการแพร่ระบาดของโรคใบด่างมันสำปะหลังทำให้ผลผลิตโดยรวมของทั้งภูมิภาคลดลงประมาณร้อยละ 30 จากปีที่ผ่านมา ในขณะที่ความต้องการมันสำปะหลังภายในประเทศยังมีแนวโน้มปรับตัวเพิ่มขึ้น ซึ่งเป็นผลมาจากนโยบายด้านพลังงานของไทยที่จะผลักดันให้ใช้น้ำมันแก๊สโซฮอล์ E20 หรือน้ำมันเบนซินที่มีสัดส่วนเอทานอลผสมอยู่ร้อยละ 20 เป็นน้ำมันเบนซิน   พื้นฐานของประเทศ เพื่อสร้างสมดุลให้กับพืชเกษตร เช่น มันสำปะหลัง อ้อย ซึ่งเป็นวัตถุดิบหลักในการผลิตเอทานอลปัจจุบันราคาสินค้ามันสำปะหลังทั้งระบบยังคงปรับตัวอยู่ในเกณฑ์ดี ทำให้แนวโน้มราคาหัวมันสดที่เกษตรกรจะได้รับมีราคาดี อย่างไรก็ดีกรมฯ ไม่ได้นิ่งนอนใจ เตรียมหารือภาคเอกชนที่เกี่ยวข้องเพื่อออกมาตรการรองรับกรณีราคาส่งออกมันสำปะหลังตกต่ำ พร้อมประสานทูตพาณิชย์ทั่วโลกเพื่อตรวจสอบข้อเท็จจริงหากมีผู้นำเข้ากดราคารับซื้ออย่างไม่เป็นธรรม และเชื่อว่าสถานการณ์ปัจจุบันถือเป็นโอกาสดีที่อุตสาหกรรมมันสำปะหลังไทยจะยกระดับสินค้ามันสำปะหลังที่ส่งออก เน้นการส่งออกสินค้าที่หลากหลายและมีมูลค่าเพิ่มขึ้น อาทิ มันอัดเม็ด แป้งมันสำปะหลังแปรรูปที่เป็น Gluten Free รวมถึงผลักดันการส่งออกไปยังตลาดพรีเมี่ยม เช่น EU เกาหลีใต้ ญี่ปุ่น เป็นต้น